เริ่มแล้ว เทศกาลข้าวไทย สร้างการรับรู้วิถีข้าวไทย เพิ่มช่องทางการขายตามนโยบายการตลาดนำการผลิต
กรมการข้าว จัดงานเทศกาลข้าวไทย 19-24 ธ.ค.2561 ณ ลานคนเมือง หวังสร้างการรับรู้วิถีข้าวไทย เพิ่มช่องทางการขายตามนโยบาย การตลาดนำการผลิต
 
นายกฤษฎา บุญราช รัฐมนตรีว่าการกระทรวงเกษตรและสหกรณ์ เป็นประธานในพิธีเปิดงานเทศกาลข้าวไทย 2561(Thai Rice Festival 2018) "ความสุขจากท้องนาหรรษาสู่เมืองกรุง" ณ ลานคนเมือง ด้านหน้าศาลาว่าการกรุงเทพมหานคร ระหว่างวันที่ 19-24 ธันวาคม 2561 
รัฐมนตรีว่าการกระทรวงเกษตรและสหกรณ์ กล่าวว่า การจัดงานในครั้งนี้เพื่อประชาสัมพันธ์รณรงค์ข้าวไทย ให้คนไทยและชาวต่างชาติได้เห็นถึงคุณค่าของข้าวไทย อีกทั้งเป็นการเพิ่มช่องทางการจำหน่ายและเพิ่มมูลค่าของข้าวตามนโยบายของรัฐบาลที่ให้ความสำคัญด้านการรักษาเสถียรภาพด้านราคาข้าวและรายได้ของชาวนา โดยเฉพาะการสร้างมูลค่าเพิ่มของผลผลิต รวมถึงการใช้นวัตกรรมและเทคโนโลยีเข้ามาเพิ่มมูลค่าสินค้าให้ข้าวไทยเป็นที่ยอมรับในระดับสากลตามแนวนโยบายการตลาดนำการผลิต โดยการจัดงานในครั้งนี้ได้ผนวกความหลากหลายของวัฒนธรรมท้องถิ่นวิถีข้าววิถีไทยมาจัดแสดงเอาไว้ในงาน เพื่อให้ผู้ที่มาร่วมงานได้เรียนรู้วัฒนธรรมขนบธรรมเนียม วิถีชีวิตและวิถีของข้าวไทย

นอกจากนี้ ภายในงานยังได้จำลองทุ่งนา กองฟาง เถียงนา สะพานไม้ไผ่และหุ่นฟาง หลากหลายรูปแบบเพื่อให้นักท่องเที่ยวได้ร่วมบันทึกภาพและสัมผัสวิถีของชาวไทย มีการจำหน่ายสินค้าข้าวผลิตภัณฑ์ของดีจากทั่วทุกภาค ร้านอาหารหลากหลาย อาหารปรุงสุกอาหารแปรรูป และนวัตกรรมจากข้าว อาทิเครื่องสำอาง ผลิตภัณฑ์เสริมอาหาร การแสดงจากวงดนตรีพื้นบ้านและประกวดสุดยอดข้าวอร่อย